title: Rådets gennemførelsesforordning (EU) nr. 474/2011 af 3. maj 2011 om ændring af forordning (EF) nr. 1425/2006 om indførelse af en endelig antidumpingtold på importen af visse sække og poser af plast med oprindelse i bl.a. Folkerepublikken Kina

text:
               18.5.2011

               DA

               Den Europæiske Unions Tidende

               L 131/2

         RÅDETS GENNEMFØRELSESFORORDNING (EU) Nr. 474/2011
   af 3. maj 2011
   om ændring af forordning (EF) nr. 1425/2006 om indførelse af en endelig antidumpingtold på importen af visse sække og poser af plast med oprindelse i bl.a. Folkerepublikken Kina
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«), særlig artikel 13, stk. 3, og artikel 14, stk. 3 og 5,
   under henvisning til forslag fra Europa-Kommissionen forelagt efter høring af det rådgivende udvalg, og
   ud fra følgende betragtninger:
   1.   PROCEDURE

   1.1.   Gældende foranstaltninger

               (1)

               Ved forordning (EF) nr. 1425/2006 (2) (»den oprindelige forordning«) indførte Rådet en endelig antidumpingtold på importen til EU af visse sække og poser af plast med oprindelse bl.a. i Folkerepublikken Kina. I betragtning af det store antal samarbejdsvillige kinesiske eksporterende producenter blev der udvalgt en stikprøve af eksporterende producenter, og der blev fastsat individuelle toldsatser på mellem 4,8 % og 12,8 % for de virksomheder, som indgik i stikprøven, mens andre samarbejdsvillige virksomheder, som ikke indgik i stikprøven, og som er anført i bilag I til den oprindelige forordning, blev pålagt en told på 8,4 %. Der indførtes en told på 28,8 % (»resttold«) for kinesiske virksomheder, som enten ikke gav sig til kende eller ikke samarbejdede i forbindelse med undersøgelsen af dumping, som dækkede perioden fra den 1. april 2004 til den 31. marts 2005 (»den oprindelige undersøgelse«).

               (2)

               Ved Rådets forordning (EF) nr. 189/2009 (3) om ændring af den oprindelige forordning og i overensstemmelse med den oprindelige forordnings artikel 2 blev tre kinesiske virksomheder føjet til listen over producenter fra Folkerepublikken Kina i bilag I.

         1.2.   Indledning på eget initiativ

               (3)

               Kommissionen rådede over umiddelbare beviser for, at der efter indførelsen af foranstaltningerne opstod en ændring i handelsmønstret for eksporten fra Folkerepublikken Kina til EU, uden at denne ændring i tilstrækkelig grad kan begrundes med andet end indførelsen af de gældende toldsatser. Denne ændring i handelsmønstret syntes at kunne tilskrives eksport til EU af den pågældende vare fremstillet af kinesiske eksporterende producenter, som er underlagt resttolden, via en kinesisk eksporterende producent, som drager fordel af en lavere told, nemlig virksomheden Xiamen Xingxia Polymers Co., Ltd (»Xiamen«), der er anført i bilag I til den oprindelige forordning.

               (4)

               Endvidere tydede beviserne på, at de afhjælpende virkninger af de gældende antidumpingforanstaltninger mod den pågældende vare blev undergravet med hensyn til pris. Der var tilstrækkelige umiddelbare beviser for, at importen af den pågældende vare finder sted til priser, der ligger betydeligt under den ikke-skadevoldende pris, som blev fastsat ved den oprindelige undersøgelse, der førte til de gældende foranstaltninger.

               (5)

               Endelig havde Kommissionen tilstrækkelige umiddelbare beviser for, at priserne på den undersøgte vare dumpes i forhold til den normale værdi, der tidligere er fastsat.

               (6)

               Efter at have hørt det rådgivende udvalg fastslog Kommissionen, at der forelå tilstrækkelige umiddelbare beviser til at indlede en undersøgelse i henhold til grundforordningens artikel 13, og Kommissionen vedtog forordning (EU) nr. 748/2010 (4), der indledte en undersøgelse af den påståede omgåelse af antidumpingforanstaltningerne (»indledningsforordningen«). I medfør af grundforordningens artikel 13, stk. 3, og artikel 14, stk. 5, pålagde Kommissionen ved indledningsforordningen også toldmyndighederne at registrere import af den pågældende vare, der er indberettet som fremstillet af Xiamen under en særlig Taric-tillægskode A981, som er tildelt for at sikre, at der kan opkræves et passende beløb i antidumpingtold med tilbagevirkende kraft fra datoen for registreringen af indførslen, hvis det af undersøgelsen skulle fremgå, at der foreligger en omgåelse.

         1.3.   Undersøgelse

               (7)

               Kommissionen har officielt underrettet myndighederne i Folkerepublikken Kina, Xiamen og de virksomheder, der angiveligt har eksporteret deres varer gennem Xiamen (»de andre eksporterende producenter«) om indledningen af undersøgelsen og har fremsendt spørgeskemaer. De interesserede parter fik mulighed for at give deres mening til kende skriftligt og anmode om at blive hørt mundtligt inden for den frist, der er fastsat i indledningsforordningen. De interesserede parter blev ligeledes underrettet om, at manglende samarbejdsvilje kan medføre anvendelse af grundforordningens artikel 18, og at afgørelser træffes på grundlag af de foreliggende faktiske oplysninger.

               (8)

               Der blev ikke modtaget nogen besvarelser af spørgeskemaet fra de andre eksporterende producenter, og der blev kun modtaget en ufuldstændig besvarelse fra Xiamen.

         1.4.   Undersøgelsesperiode

               (9)

               Undersøgelsesperioden (»UP«) omfattede tidsrummet fra den 1. januar 2009 til den 30. juni 2010. Der blev indsamlet data fra januar 2006 frem til afslutningen af UP for at undersøge den påståede ændring af handelsmønstret samt de øvrige aspekter, der er omhandlet i grundforordningens artikel 13.

         2.   UNDERSØGELSESRESULTATER

   2.1.   Generelle overvejelser, samarbejdsvilje og metoder

               (10)

               Xiamen fremsendte en ufuldstændig og delvis besvarelse af spørgeskemaet. Kommissionens tjenestegrene sendte et brev til Xiamen med anførelse af manglerne i besvarelsen af spørgeskemaet og med en anmodning om fuldstændige og sammenhængende oplysninger, men Xiamen reagerede ikke herpå. Endvidere afslog Xiamen forslaget om en kontrol af dataene på stedet.

               (11)

               Følgelig oplyste man Xiamen om, at Kommissionen under disse omstændigheder anser virksomheden som ikke-samarbejdende, jf. artikel 18 i grundforordningen, og at konklusionerne vil bygge på de foreliggende faktiske oplysninger. Det blev også gjort klart for Xiamen, at resultatet af undersøgelsen kan blive mindre gunstigt, end hvis virksomheden samarbejdede fuldt ud. Xiamen reagerede ikke på dette brev.

               (12)

               I betragtning af ovenstående og da der ikke forelå nogen statistiske data til fastlæggelse af eksportmængder og priser i virksomheden i UP, ville konklusionerne med hensyn til den påståede omgåelse blive draget på grundlag af de foreliggende faktiske oplysninger i overensstemmelse med grundforordningens artikel 18, især ud fra den dokumentation, man havde modtaget fra medlemsstaternes toldmyndigheder, og den ikke kontrollerede kun delvist udfyldte besvarelse af spørgeskemaet, som var indsendt af Xiamen.

         2.2.   Den pågældende vare

               (13)

               Den pågældende vare er sække og poser af plast med indhold af mindst 20 vægtprocent polyethylen og en folietykkelse på ikke over 100 mikrometer (μm), med oprindelse i Folkerepublikken Kina, som i øjeblikket henhører under KN-kode ex 3923 21 00, ex 3923 29 10 og ex 3923 29 90 (Taric-kode 3923210020, 3923291020 og 3923299020).

         2.3.   Ændring i handelsmønstret

               (14)

               I overensstemmelse med grundforordningens artikel 13, stk. 1, blev vurderingen af, om der forelå en omgåelse, gennemført ved at analysere, om der var sket en ændring i mønstret for handelen mellem enkelte virksomheder i Kina og Unionen, som skyldes praksis, forarbejdning eller bearbejdning, for hvilken der ikke foreligger nogen tilstrækkelig gyldig grund eller økonomiske begrundelser ud over indførelsen af tolden, og hvor der foreligger beviser for skade eller for, at toldens afhjælpende virkninger undergraves med hensyn til priserne på og/eller mængderne af samme vare, og hvor der foreligger bevis for dumping i forhold til de tidligere fastsatte normale værdier for samme eller lignende varer.

               (15)

               Eftersom Eurostat-data ikke kan anvendes til fastlæggelse af eksportmængder og priser på virksomhedsniveau, da der kun findes samlede nationalt dækkende data og ingen andre statistiske data på virksomhedsniveau, anvendte man eksportmængder og priser som anført af Xiamen i virksomhedens delvist udfyldte besvarelse af spørgeskemaet.

               (16)

               Ifølge de oplysninger, man havde modtaget fra Xiamen, steg salget til Unionen markant efter indførelsen af foranstaltningerne i september 2006. I nogle perioder blev eksporten fordoblet, sammenlignet med stikprøveperioden i den oprindelige undersøgelse, og de anførte priser lå under EU's gennemsnitlige målpris, som blev fastlagt i den oprindelige undersøgelse.

         2.4.   Utilstrækkelig gyldig grund eller økonomisk begrundelse ud over indførelsen af antidumpingtolden

               (17)

               Ud over stigningen i salgsmængden konstaterede man, at i henhold til de fremlagte oplysninger i den oprindelige undersøgelse vedrørende stikprøven havde Xiamen oplyst, at den ikke havde forbundne virksomheder og ingen produktion uden for hovedfabrikken. I sit delvise svar på antiomgåelsesspørgeskemaet havde Xiamen anført, at man i UP havde outsourcet nogle produktionstrin, såsom farvetryk eller indpakning, og at man nogle gange solgte råvarer til kontraherende virksomheder.

               (18)

               Det delvist udfyldte spørgeskema bekræftede, at de kontraherende virksomheder, som Xiamen havde omtalt, er de øvrige eksportører, som i henhold til de umiddelbare beviser hævdes at kanalisere eksport til Unionen. Svaret afslørede imidlertid også, at der ikke er tale om en outsourcingsordning, hvor råvarerne og færdigvarerne fortsat ejes af den virksomhed, som tildeler outsourcingskontrakten, men at der er mere i sagen af nedenstående grunde.

               (19)

               I alle de tilfælde af salg, som man har indberettet som »delvist forarbejdede varer« oplyste de europæiske kunder, at betalingen ikke var sket til Xiamen, men til bankkonti tilhørende de to virksomheder, som hævdes være involveret i kanaliseringen af eksporten. Dette salg repræsenterer mere end 20 % af alt salg i Unionen i 2009. Endvidere viser listen over salg fra Xiamen forskellige procedurer for regninger, som afviger med hensyn til alfanumerisk struktur og længde. Med hensyn til det rapporterede salg af »delvist forarbejdede varer« via en af de to virksomheder, der repræsenterer størstedelen af denne form for salg, ser det ud til, at regningsnummeret omfatter to bogstaver, der henviser til navnet på den virksomhed, som hævdes at kanalisere eksporten. Desuden befinder de to virksomheder sig 1 000 km væk fra Xiamen, hvilket sætter spørgsmålstegn ved den økonomiske berettigelse af en sådan ordning.

               (20)

               Derudover kan det ikke udelukkes, at et større salg end det, man har fastslået i den detaljerede liste over salgstransaktioner, som Xiamen fremsendte, er berørt af den påståede kanalisering af eksporten, eftersom mere end 40 % af Xiamens produktion i 2007, 2008 og 2009 blev anført som outsourcet i henhold til de produktions- og kapacitetsstatistikker, som Xiamen ligeledes havde fremsendt.

               (21)

               Det blev ligeledes konstateret, at salg, der var anført som »delvist forarbejdede varer,« standsede i oktober 2009, dvs. efter at toldmyndighederne i visse medlemsstater nægtede at anvende Xiamens individuelle antidumpingtold på visse importvarer, der tilsyneladende var produceret af andre eksporterende producenter.

               (22)

               Ovenstående fører derfor til den konklusion, at der er sket en ændring i handelsmønstret efter indførelsen af foranstaltninger over for de pågældende varer, hvor der ikke foreligger nogen tilstrækkelig gyldig grund eller økonomisk begrundelse ud over undgåelse af den gældende antidumpingresttold.

         2.4.1.   Undergravning af antidumpingtoldens afhjælpende virkninger

               (23)

               Stigningen i omfanget af import, anført under navnet Xiamen, var markant. Ifølge virksomhedens besvarelse af spørgeskemaet fordoblede Xiamen næsten sit salg til Unionen i 2007 og 2008 sammenlignet med salget, der var registreret i den oprindelige undersøgelsesperiode, hvilket hovedsageligt skyldtes inddragelsen af de andre eksporterede producenter. Sammenligningen med den gennemsnitlige EU-målpris, som blev fastlagt i forbindelse med den oprindelige undersøgelse, og den vægtede gennemsnitlige eksportpris, som blev registreret i UP, viser målprisunderbud.

               (24)

               Det konkluderes derfor, at den pågældende praksis både mængde- og prismæssigt undergraver de afhjælpende virkninger af tolden.

         2.4.2.   Bevis for dumping

               (25)

               Endelig blev det i overensstemmelse med grundforordningens artikel 13, stk. 1 og 2, undersøgt, om der var bevis for dumping i forhold til den tidligere fastslåede normale værdi.

               (26)

               Sammenligningen mellem den vægtede gennemsnitlige normalværdi, som fastlagt i den oprindelige undersøgelse (hvor den normale værdi blev fastlagt på grundlag af referencelandet Malaysia), og den vægtede gennemsnitlige eksportpris i den aktuelle UP, som angivet af Xiamen i deres delvise besvarelse af spørgeskemaet, viser en dumpingmargin, der overstiger den dumpingmargen, som i den oprindelige undersøgelse blev fastlagt for virksomheder, der ikke indgår i stikprøvekontrollen.

         3.   FORANSTALTNINGER

               (27)

               På grundlag af ovenstående og under anvendelse af grundforordningens artikel 18 blev det konkluderet, at der var sket en ændring i handelsmønstret, jf. grundforordningens artikel 13, stk. 1. I overensstemmelse med andet punktum i grundforordningens artikel 13, stk. 1, bør restantidumpingtolden på import af den pågældende vare med oprindelse i Folkerepublikken Kina derfor udvides til import af samme vare, som er anført som værende fremstillet af Xiamen. I praksis bør denne import angives under Taric-tillægskode A999 fra og med denne forordnings ikrafttræden.

               (28)

               For fremover mere detaljeret at kunne kontrollere handelsstrømmene vedrørende virksomheder, der ikke indgår i stikprøven, vil alle de virksomheder, der ikke indgår i stikprøven, og som er anført i bilag I til den oprindelige forordning, få tildelt en Taric-tillægskode.

               (29)

               I overensstemmelse med grundforordningens artikel 13, stk. 3, og artikel 14, stk. 5, hvori det fastsættes, at alle udvidede foranstaltninger skal gælde for varer, som er blevet importeret til Unionen under den registrering, der blev indført ved indledningsforordningen, bør der opkræves told på den registrerede import fra Xiamen.

         4.   FREMLÆGGELSE AF UNDERSØGELSESRESULTATERNE

               (30)

               De berørte parter er blevet underrettet om de vigtigste kendsgerninger og betragtninger, som ligger til grund for, at Rådet har til hensigt at udvide den gældende restantidumpingtold til at dække Xiamen, og har haft lejlighed til at fremsætte bemærkninger og blive hørt. Der er ikke modtaget bemærkninger, der kunne give anledning til at tage ovennævnte konklusioner op til fornyet overvejelse —

         VEDTAGET DENNE FORORDNING:
   Artikel 1
   1.   Den endelige antidumpingtold på 28,8 %, der er gældende for »alle andre virksomheder«, og som blev indført ved forordning (EF) nr. 1425/2006 på importen af visse sække og poser af plast med oprindelse i Folkerepublikken Kina, udvides herved til importerede varer, der er anført som værende fremstillet af Xiamen Xingxia Polymers Co., Ltd.
   2.   Tabellen i artikel 1, stk. 2, i forordning (EF) nr. 1425/2006 erstattes herved af følgende tabel:

                  »Land

                  Virksomhed

                  Anti-dumping-told (%)

                  Taric-tillægskode

                  Folke-republikken Kina

                  Cedo (Shanghai) Limited og Cedo (Shanghai) Household Wrappings, Shanghai

                  7,4

                  A757

                  Jinguan (Longhai) Plastics Packing Co., Ltd, Longhai

                  5,1

                  A758

                  Sunway Kordis (Shanghai) Ltd og Shanghai Sunway Polysell Ltd, Shanghai

                  4,8

                  A760

                  Suzhou Guoxin Group Co., Ltd, Suzhou Guoxin Group Taicang Yihe Import & Export Co., Ltd, Taicang Dongyuan Plastic Co., Ltd og Suzhou Guoxin Group Taicang Giant Packaging Co., Ltd, Taicang

                  7,8

                  A761

                  Wuxi Jiayihe Packaging Co., Ltd og Wuxi Bestpac Packaging Co., Ltd, Wuxi

                  12,8

                  A763

                  Zhong Shan Qi Yu Plastic Products Co. Ltd, Zhongshan

                  5,7

                  A764

                  Huizhou Jun Yang Plastics Co., Ltd, Huizhou

                  4,8

                  A765

                  Xinhui Alida Polythene Limited, Xinhui

                  4,3

                  A854

                  Virksomheder, anført i bilag I

                  8,4

                  Jf. bilag I

                  Alle øvrige virksomheder

                  28,8

                  A999

                  Thailand

                  King Pac Industrial Co., Ltd, Chonburi og Dpac Industrial Co., Ltd, Bangkok

                  14,3

                  A767

                  Multibax Public Co., Ltd, Chonburi

                  5,1

                  A768

                  Naraipak Co Ltd og Narai Packaging (Thailand) Ltd, Bangkok

                  10,4

                  A769

                  Sahachit Watana Plastic Industry Co., Ltd, Bangkok

                  6,8

                  A770

                  Thai Plastic Bags Industries Co., Ltd, Nakornpathorn

                  5,8

                  A771

                  Virksomheder, anført i bilag II

                  7,9

                  A772

                  Alle øvrige virksomheder

                  14,3

                  A999«

   3.   Bilag I til forordning (EF) nr. 1425/2006 erstattes herved af teksten i bilaget til nærværende forordning.
   Artikel 2
   1.   Den ved artikel 1 udvidede told opkræves på import, der er registreret i overensstemmelse med artikel 2 i forordning (EU) nr. 748/2010.
   2.   De gældende toldbestemmelser finder anvendelse.
   Artikel 3
   Det pålægges herved toldmyndighederne at ophøre med den registrering af import, som blev indført i henhold til artikel 2 i forordning (EU) nr. 748/2010.
   Artikel 4
   Denne forordning træder i kraft dagen efter offentliggørelsen i Den Europæiske Unions Tidende. Artikel 2 anvendes dog fra dagen for ikrafttrædelsen af forordning (EU) nr. 748/2010.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 3. maj 2011.

            På Rådets vegne

         MARTONYI J.

            Formand

      (1)  EUT L 343 af 22.12.2009, s. 51.

      (2)  EUT L 270 af 29.9.2006, s. 4.

      (3)  EUT L 67 af 12.3.2009, s. 5.

      (4)  EUT L 219 af 20.8.2010, s. 1.

      BILAG

            »BILAG I

               SAMARBEJDSVILLIGE EKSPORTERENDE KINESISKE PRODUCENTER, DER IKKE INDGÅR I STIKPRØVEN

                        Virksomhed

                        By

                        Taric-tillægskode

                        BAO XIANG PLASTIC BAG MANUFACTURING (SHENZHEN) CO., LTD

                        Shenzhen

                        B014

                        BEIJING LIANBIN PLASTIC & PRINTING CO., LTD

                        Beijing

                        B015

                        CHANGLE BEIHAI PLASTIC PRODUCTS CO., LTD

                        Zhuliu

                        B016

                        CHANGLE UNITE PLASTIC PRODUCTS CO., LTD

                        Changle

                        B017

                        CHANGLE HUALONG PLASTIC PRODUCTS CO., LTD

                        Changle

                        B018

                        CHANGLE SANDELI PLASTIC PRODUCTS CO., LTD

                        Changle

                        B019

                        CHANGLE SHENGDA RUBBER PRODUCTS CO., LTD

                        Changle

                        B020

                        CHANGZHOU HUAGUANG PLASTIC PRODUCTS CO., LTD

                        Wujin

                        B021

                        CHEONG FAT PLASTIC BAGS (CHINA) PRINTING FACTORY

                        Shenzhen

                        B022

                        CHUN HING PLASTIC PACKAGING MANUFACTORY LTD

                        Hong Kong

                        B023

                        CHUN YIP PLASTICS (SHENZHEN) LIMITED

                        Shenzhen

                        B024

                        CROWN POLYETHYLENE PRODUCTS (INT'L) LTD

                        Hong Kong

                        B025

                        DALIAN JINSHIDA PACKING PRODUCTS CO., LTD

                        Dalian

                        B026

                        DONG GUAN HARBONA PLASTIC & METALS FACTORY CO., LTD

                        Dongguan

                        B027

                        DONGGUAN CHERRY PLASTIC INDUSTRIAL, LTD

                        Dongguan

                        B028

                        DONGGUAN FIRSTWAY PLASTIC PRODUCTS CO., LTD

                        Dongguan

                        B029

                        DONGGUAN MARUMAN PLASTIC PACKAGING COMPANY LIMITED

                        Dongguan

                        B030

                        DONGGUAN NAN SING PLASTICS LIMITED

                        Dongguan

                        B031

                        DONGGUAN NOZAWA PLASTIC PRODUCTS CO., LTD

                        Dongguan

                        B032

                        DONGGUAN RUI LONG PLASTICS FACTORY

                        Dongguan

                        B033

                        FOSHAN SHUNDE KANGFU PLASTIC PRODUCTS CO., LTD

                        Shunde

                        B034

                        FU YUEN ENTERPRISES CO.

                        Hong Kong

                        B035

                        GOLD MINE PLASTIC INDUSTRIAL LIMITED

                        Jiangmen

                        B036

                        GOOD-IN HOLDINGS LTD

                        Hong Kong

                        B037

                        HANG LUNG PLASTIC FACTORY (SHENZHEN) LTD

                        Shenzhen

                        B038

                        HUIYANG KANLUN POLYETHYLENE MANUFACTURE FACTORY

                        Huizhou

                        B039

                        JIANGMEN CITY XIN HUI HENGLONG PLASTIC LTD

                        Jiangmen

                        B040

                        JIANGMEN TOPTYPE PLASTIC PRODUCTS CO., LTD

                        Jiangmen

                        B041

                        JIANGMEN XINHUI FENGZE PLASTIC COMPANY LTD

                        Jiangmen

                        B042

                        JIANGYIN BRAND POLYTHENE PACKAGING CO., LTD

                        Jiangyin

                        B043

                        JINAN BAIHE PLASTIC CO., LTD

                        Jinan

                        B044

                        JINAN CHANGWEI PLASTIC PRODUCTS CO., LTD

                        Jinan

                        B045

                        JINAN CHENGLIN PLASTIC PRODUCTS COMPANY LTD

                        Jinan

                        B046

                        JINAN MINFENG PLASTIC CO., LTD

                        Jinan

                        B047

                        JINYANG PACKING PRODUCTS (WEIFANG) CO., LTD

                        Qingzhou

                        B048

                        JUXIAN HUACHANG PLASTIC CO., LTD

                        Liuguanzhuang

                        B049

                        JUXIAN HUAYANG PLASTIC PRODUCTS CO., LTD

                        Liuguanzhuang

                        B050

                        KIN WAI POLY BAG PRINTING LTD

                        Hong Kong

                        B051

                        LAIZHOU JINYUAN PLASTICS INDUSTRY & TRADE CO., LTD

                        Laizhou

                        B052

                        LAIZHOU YUANXINYIE PLASTIC MACHINERY CO., LTD

                        Laizhou

                        B053

                        LICK SAN PLASTIC BAGS (SHENZHEN) CO., LTD

                        Shenzhen

                        B054

                        LINQU SHUNXING PLASTIC PRODUCTS CO., LTD

                        Linqu

                        B055

                        LONGKOU CITY LONGDAN PLASTIC CORPORATION LTD

                        Longkou

                        B056

                        NEW CARING PLASTIC MANUFACTORY LTD

                        Jiangmen

                        B057

                        NEW WAY POLYPAK DONGYING CO., LTD

                        Dongying

                        B058

                        NINGBO HUASEN PLASTHETICS CO., LTD

                        Ningbo

                        B059

                        NINGBO MARUMAN PACKAGING PRODUCT CO., LTD

                        Ningbo

                        B060

                        POLY POLYETHYLENE BAGS AND PRINTING CO.

                        Hong Kong

                        B061

                        QINGDAO NEW LEFU PACKAGING CO., LTD

                        Qingdao

                        B062

                        QUANZHOU POLYWIN PACKAGING CO., LTD

                        Nanan

                        B063

                        RALLY PLASTICS CO., LTD ZHONGSHAN

                        Zhongshan

                        B064

                        RIZHAO XINAO PLASTIC PRODUCTS CO., LTD

                        Liuguanzhuang

                        B065

                        DONGGUAN SEA LAKE PLASTIC PRODUCTS MANUFACTURING CO., LTD

                        Dongguan

                        B066

                        SHANGHAI HANHUA PLASTIC PACKAGE PRODUCT CO., LTD

                        Shanghai

                        B067

                        SHANGHAI HUAYUE PACKAGING PRODUCTS CO., LTD

                        Shanghai

                        B068

                        SHANGHAI LIQIANG PLASTICS INDUSTRY CO., LTD

                        Zhangyan

                        B069

                        SHANGHAI MINGYE PLASTICS GOODS COMPANY LIMITED

                        Shanghai

                        B070

                        SHANGHAI QUTIAN TECHNOLOGY INDUSTRY DEVELOPMENT CO., LTD

                        Shanghai

                        B071

                        SHANTOU ULTRA DRAGON PLASTICS LTD

                        Shantou

                        B072

                        SHAOXING YUCI PLASTICS AND BAKELITE PRODUCTS CO., LTD

                        Shangyu

                        B073

                        SHENG YOUNG INDUSTRIAL (ZHONGSHAN) CO., LTD

                        Zhongshan

                        B074

                        SUPREME DEVELOPMENT COMPANY LIMITED

                        Hong Kong

                        B075

                        TAISHING PLASTIC PRODUCTS CO., LTD ZHONGSHAN

                        Zhongshan

                        B076

                        TIANJIN MINGZE PLASTIC PACKAGING CO., LTD

                        Tianjin

                        B077

                        UNIVERSAL PLASTIC & METAL MANUFACTURING LIMITED

                        Hong Kong

                        B078

                        WAI YUEN INDUSTRIAL AND DEVELOPMENT LTD

                        Hong Kong

                        B079

                        WEIFANG DESHUN PLASTIC PRODUCTS CO., LTD

                        Changle

                        B080

                        WEIFANG HENGSHENG RUBBER PRODUCTS CO., LTD

                        Changle

                        B081

                        WEIFANG HONGYUAN PLASTIC PRODUCTS CO., LTD

                        Changle

                        B082

                        WEIFANG HUASHENG PLASTIC PRODUCTS CO., LTD

                        Changle

                        B083

                        WEIFANG KANGLE PLASTICS CO., LTD

                        Changle

                        B084

                        WEIFANG LIFA PLASTIC PACKING CO., LTD

                        Weifang

                        B085

                        WEIFANG XINLI PLASTIC PRODUCTS CO., LTD

                        Weifang

                        B086

                        WEIFANG YUANHUA PLASTIC PRODUCTS CO., LTD

                        Weifang

                        B087

                        WEIFANG YUJIE PLASTIC PRODUCTS CO., LTD

                        Weifang

                        B088

                        WEIHAI WEIQUAN PLASTIC AND RUBBER PRODUCTS CO., LTD

                        Weihai

                        B089

                        WINNER BAGS PRODUCT COMPANY (SHENZHEN) LIMITED

                        Shenzhen

                        B090

                        WUI HING PLASTIC BAGS PRINTING (SHENZHEN) COMPANY LIMITED

                        Shenzhen

                        B091

                        XIAMEN EGRET PLASTICS CO., LTD

                        Gaoqi

                        B092

                        XIAMEN GOOD PLASTIC CO., LTD

                        Xiamen

                        B109

                        XIAMEN RICHIN PLASTIC CO., LTD

                        Xiamen

                        B093

                        XIAMEN UNITED OVERSEA ENTERPRISES LTD

                        Xiamen

                        B094

                        XIAMEN XINGYATAI PLASTIC INDUSTRY CO., LTD

                        Xiamen

                        B095

                        XINTAI CHUNHUI MODIFIED PLASTIC CO., LTD

                        Xintai

                        B096

                        YANTAI BAGMART PACKAGING CO., LTD

                        Yantai

                        B097

                        YANTAI LONGQUAN PLASTIC AND RUBBER PRODUCTS CO., LTD

                        Yantai

                        B098

                        YAU BONG POLYBAGS PRINTING CO., LTD

                        Hong Kong

                        B099

                        YINKOU FUCHANG PLASTIC PRODUCTS. CO., LTD

                        Yingkou

                        B100

                        YONGCHANG (CHANGLE) PLASTIC INDUSTRIES CO., LTD

                        Weifang

                        B101

                        ZHANGJIAGANG YUANHEYI PAPER & PLASTIC COLOR PRINTING & PACKING CO., LTD

                        Zhangjiagang

                        B102

                        ZHONGSHAN DONGFENG HUNG WAI PLASTIC BAG MFY.

                        Zhongshan

                        B103

                        ZHONGSHAN HUANGPU TOWN LIHENG METAL & PLASTIC FACTORY

                        Zhongshan

                        B104

                        ZHUHAI CHINTEC PACKING TECHNOLOGY ENTERPRISE CO., LTD

                        Zhuhai

                        B105

                        ZIBO WEIJIA PLASTIC PRODUCTS CO., LTD

                        Zibo

                        B106«


title: Kommissionens gennemførelsesforordning (EU) 2015/1981 af 4. november 2015 om godkendelse af formaldehyd, der frigives af N,N-methylenbismorpholin, som et eksisterende aktivstof til anvendelse i biocidholdige produkter af produkttype 6 og 13 (EØS-relevant tekst)

text:
               5.11.2015

               DA

               Den Europæiske Unions Tidende

               L 289/9

         KOMMISSIONENS GENNEMFØRELSESFORORDNING (EU) 2015/1981
   af 4. november 2015
   om godkendelse af formaldehyd, der frigives af N,N-methylenbismorpholin, som et eksisterende aktivstof til anvendelse i biocidholdige produkter af produkttype 6 og 13
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 89, stk. 1, tredje afsnit, og
   ud fra følgende betragtninger:

               (1)

               I Kommissionens delegerede forordning (EU) nr. 1062/2014 (2) er der opstillet en liste over eksisterende aktivstoffer, som skal vurderes med henblik på eventuel godkendelse til brug i biocidholdige produkter.

               (2)

               Denne liste omfatter N,N-methylenbismorpholin, der som følge af vurderingen skal omdøbes til formaldehyd, der frigives af N,N-methylenbismorpholin (i det følgende benævnt »MBM«).

               (3)

               MBM er i overensstemmelse med artikel 16, stk. 2, i Europa-Parlamentets og Rådets direktiv 98/8/EF (3) blevet vurderet til anvendelse i produkttype 6, konserveringsmidler til anvendelse i beholdere, og produkttype 13, konserveringsmidler til væsker, der anvendes ved metalbearbejdning, som defineret i nævnte direktivs bilag V, hvilket svarer til henholdsvis produkttype 6 og 13 i bilag V til forordning (EU) nr. 528/2012.

               (4)

               Østrig blev udpeget som kompetent vurderingsmyndighed og sendte vurderingsrapporter sammen med sine henstillinger til Kommissionen den 25. juli 2013 i overensstemmelse med artikel 14, stk. 4 og 6, i forordning (EF) nr. 1451/2007 (4).

               (5)

               I overensstemmelse med artikel 7, stk. 1, litra b), i delegeret forordning (EU) nr. 1062/2014 fremsatte Udvalget for Biocidholdige Produkter den 3. oktober 2014 Det Europæiske Kemikalieagenturs udtalelser, hvori der var taget hensyn til den kompetente vurderingsmyndigheds konklusioner.

               (6)

               Det fremgår af disse udtalelser, at de biocidholdige produkter, der anvendes til produkttype 6 og 13, og som indeholder MBM, kan forventes at opfylde kravene i artikel 5 i direktiv 98/8/EF, forudsat at visse betingelser vedrørende dets anvendelse er opfyldt.

               (7)

               Derfor bør MBM godkendes til anvendelse i biocidholdige produkter af produkttype 6 og 13, forudsat at de specifikke betingelser i bilaget er opfyldt.

               (8)

               I udtalelserne konkluderes det, at MBM opfylder kriterierne for klassificering som kræftfremkaldende (kategori 1B) i overensstemmelse med Europa-Parlamentets og Rådets forordning (EF) nr. 1272/2008 (5).

               (9)

               Da stoffer, for hvilke medlemsstaternes vurdering er afsluttet pr. 1. september 2013, i henhold til artikel 90, stk. 2, i forordning (EU) nr. 528/2012 bør godkendes i overensstemmelse med direktiv 98/8/EF, bør godkendelsesperioden være 5 år i overensstemmelse med den praksis, der er fastlagt i henhold til nævnte direktiv.

               (10)

               I forbindelse med anvendelsen af artikel 23 i forordning (EU) nr. 528/2012 opfylder MBM dog betingelserne i nævnte forordnings artikel 10, stk. 1, litra a), og bør derfor betragtes som kandidat til substitution.

               (11)

               I henhold til punkt 10 i bilag VI til forordning (EU) nr. 528/2012 skal de kompetente myndigheder også vurdere, om betingelserne i artikel 5, stk. 2, kan opfyldes, når de afgør, om et biocidholdigt produkt, som indeholder MBM, kan godkendes eller ej.

               (12)

               Da MBM opfylder kriterierne for klassificering som kræftfremkaldende i kategori 1B og som hudsensibiliserende i kategori 1, som defineret i bilag I til forordning (EF) nr. 1272/2008, bør behandlede artikler, der er behandlet med eller indeholder MBM, mærkes på passende vis, når de bringes i omsætning.

               (13)

               Der bør gå en vis tid, inden et aktivstof godkendes, således at de berørte parter kan træffe de fornødne forberedelser til at opfylde de nye krav.

               (14)

               Foranstaltningerne i denne forordning er i overensstemmelse med udtalelse fra Det Stående Udvalg for Biocidholdige Produkter —

         VEDTAGET DENNE FORORDNING:
   Artikel 1
   Formaldehyd, der frigives af N,N-methylenbismorpholin, godkendes som et aktivstof til anvendelse i biocidholdige produkter af produkttype 6 og 13 med forbehold for specifikationerne og betingelserne i bilaget.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 4. november 2015.

            På Kommissionens vegne

         Jean-Claude JUNCKER

            Formand

      (1)  EUT L 167 af 27.6.2012, s. 1.

      (2)  Kommissionens delegerede forordning (EU) nr. 1062/2014 af 4. august 2014 om det arbejdsprogram for systematisk undersøgelse af alle eksisterende aktivstoffer i biocidholdige produkter, der er omhandlet i Europa-Parlamentets og Rådets forordning (EU) nr. 528/2012 (EUT L 294 af 10.10.2014, s. 1).

      (3)  Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (EFT L 123 af 24.4.1998, s. 1).

      (4)  Kommissionens forordning (EF) nr. 1451/2007 af 4. december 2007 om den anden fase af det tiårs arbejdsprogram, der er omhandlet i artikel 16, stk. 2, i Europa-Parlamentets og Rådets direktiv 98/8/EF om markedsføring af biocidholdige produkter (EUT L 325 af 11.12.2007, s. 3).

      (5)  Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).

      BILAG

                  Almindeligt anvendt navn

                  IUPAC-navn
                  Identifikationsnr.

                  Aktivstoffets minimumsrenhedsgrad (1)

                  Godkendelsesdato

                  Udløbsdato for godkendelsen

                  Produkttype

                  Særlige betingelser

                  Formaldehyd, der frigives af N,N-methylenbismorpholin (i det følgende benævnt »MBM«)

                  IUPAC-navn:
                  N,N-methylenbismorpholin
                  EF-nr.: 227-062-3
                  CAS-nr.: 5625-90-1

                  92,1 % w/w

                  1. april 2017

                  31. marts 2022

                  6

                  MBM betragtes som kandidat til substitution i overensstemmelse med artikel 10, stk. 1, litra a), i forordning (EU) nr. 528/2012.
                  Ved vurderingen af produktet skal der lægges særlig vægt på den eksponering, den risiko og den effektivitet, der er forbundet med alle anvendelser, der er omfattet af ansøgningen om godkendelse, men som ikke har været behandlet i risikovurderingen af aktivstoffet på EU-plan. I henhold til punkt 10 i bilag VI til forordning (EU) nr. 528/2012 skal produktvurderingen endvidere omfatte en vurdering af, om betingelserne i artikel 5, stk. 2, i forordning (EU) nr. 528/2012 kan opfyldes.
                  Godkendelserne af biocidholdige produkter meddeles på følgende betingelser:

                              1)

                              Produkter må kun godkendes til anvendelse i medlemsstater, hvor mindst én af betingelserne i artikel 5, stk. 2, i forordning (EU) nr. 528/2012 er opfyldt.

                              2)

                              Til erhvervsmæssig brug skal der fastsættes sikre arbejdsprocedurer og passende administrative foranstaltninger. Produkterne skal anvendes med de fornødne personlige værnemidler i tilfælde, hvor eksponeringen ikke kan nedbringes til et acceptabelt niveau ved andre midler.

                              3)

                              I betragtning af risiciene for erhvervsmæssige brugere skal blanding og påfyldning af produkter i formuleringsbeholdere være automatiseret, medmindre det kan godtgøres, at hudens, øjnenes og luftvejenes eksponering for MBM kan reduceres til et acceptabelt niveau på anden måde.

                        Behandlede artikler kan bringes i omsætning på følgende betingelse:
                  Den person, der er ansvarlig for at bringe en behandlet artikel i omsætning, der er behandlet med eller indeholder MBM, skal sikre, at mærkningen på den behandlede artikel indeholder de oplysninger, der er anført i artikel 58, stk. 3, andet afsnit, i forordning (EU) nr. 528/2012.

                  13

                  MBM betragtes som kandidat til substitution i overensstemmelse med artikel 10, stk. 1, litra a), i forordning (EU) nr. 528/2012.
                  Ved vurderingen af produktet skal der lægges særlig vægt på den eksponering, den risiko og den effektivitet, der er forbundet med alle anvendelser, der er omfattet af ansøgningen om godkendelse, men som ikke har været behandlet i risikovurderingen af aktivstoffet på EU-plan. I henhold til punkt 10 i bilag VI til forordning (EU) nr. 528/2012 skal produktvurderingen endvidere omfatte en vurdering af, om betingelserne i artikel 5, stk. 2, i forordning (EU) nr. 528/2012 kan opfyldes.
                  Godkendelserne af biocidholdige produkter meddeles på følgende betingelser:

                              1)

                              Produkter må kun godkendes til anvendelse i medlemsstater, hvor mindst én af betingelserne i artikel 5, stk. 2, i forordning (EU) nr. 528/2012 er opfyldt.

                              2)

                              Til erhvervsmæssig brug skal der fastsættes sikre arbejdsprocedurer og passende administrative foranstaltninger. Produkterne skal anvendes med de fornødne personlige værnemidler i tilfælde, hvor eksponeringen ikke kan nedbringes til et acceptabelt niveau ved andre midler.

                              3)

                              I betragtning af risiciene for erhvervsmæssige brugere skal blanding og påfyldning af produkter i formuleringsbeholdere være automatiseret, medmindre det kan godtgøres, at hudens, øjnenes og luftvejenes eksponering for MBM kan reduceres til et acceptabelt niveau på anden måde.

                        Behandlede artikler kan bringes i omsætning på følgende betingelse:
                  Den person, der er ansvarlig for at bringe en behandlet artikel i omsætning, der er behandlet med eller indeholder MBM, skal sikre, at mærkningen på den behandlede artikel indeholder de oplysninger, der er anført i artikel 58, stk. 3, andet afsnit, i forordning (EU) nr. 528/2012.

         (1)  Renheden som angivet i denne kolonne er det minimum af renheden af aktivstoffet, der er anvendt til vurderingen efter artikel 16, stk. 2, i direktiv 98/8/EF. Aktivstoffet i det produkt, der bringes i omsætning, kan have samme eller en anden renhedsgrad, hvis der er påvist teknisk ækvivalens med det vurderede aktivstof.


title: Kommissionens gennemførelsesforordning (EU) nr. 1223/2014 af 14. november 2014 om ændring af forordning (EØF) nr. 2454/93 for så vidt angår forenklet afslutning af proceduren for aktiv forædling  EØS-relevant tekst

text:
               15.11.2014

               DA

               Den Europæiske Unions Tidende

               L 330/37

         KOMMISSIONENS GENNEMFØRELSESFORORDNING (EU) Nr. 1223/2014
   af 14. november 2014
   om ændring af forordning (EØF) nr. 2454/93 for så vidt angår forenklet afslutning af proceduren for aktiv forædling
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks (1), særlig artikel 247, og
   ud fra følgende betragtninger:

               (1)

               Artikel 544 i Kommissionens forordning (EØF) nr. 2454/93 (2) omhandler en forenklet afslutning af proceduren for aktiv forædling. I henhold til denne forenkling anses visse indførte varer for at være genudført eller udført, selvom de faktisk er blevet markedsført på Unionens marked uden efterfølgende toldangivelse og opkrævning af importafgifter.

               (2)

               Artikel 544, litra c), i forordning (EØF) nr. 2454/93 omhandler leveringen af civile luftfartøjer. Den forenklede afslutning af proceduren for aktiv forædling for civile luftfartøjer øger konkurrenceevnen i luftfartsindustrien på internationalt niveau og bidrager til at skabe merværdi i Unionen.

               (3)

               Anvendelsesområdet for artikel 544, litra c), i forordning (EØF) nr. 2454/93 bør udvides til militære luftfartøjer, således at disse luftfartøjer kan nyde godt af den forenklede afslutning af proceduren for aktiv forædling på samme måde som civile luftfartøjer.

               (4)

               Forordning (EØF) nr. 2454/93 bør ændres i overensstemmelse hermed.

               (5)

               Foranstaltningerne i denne forordning er i overensstemmelse med udtalelse fra Toldkodeksudvalget —

         VEDTAGET DENNE FORORDNING:
   Artikel 1
   Artikel 544, litra c), i forordning (EØF) nr. 2454/93 affattes således:

                  »c)

                  levering af luftfartøjer. Kontroltoldstedet tillader dog, at proceduren afsluttes på tidspunktet for den første anvendelse af importvarerne til fremstilling, reparation, ændring, eller ombygning af luftfartøjer eller af dele af luftfartøjer, såfremt bevillingshaverens regnskaber gør det muligt på pålidelig vis at sikre, at proceduren anvendes og fungerer korrekt«

   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 14. november 2014.

            På Kommissionens vegne

         Jean-Claude JUNCKER

            Formand

      (1)  EFT L 302 af 19.10.1992, s. 1.

      (2)  Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1).


title: Kommissionens gennemførelsesforordning (EU) nr. 440/2014 af 29. april 2014 om faste importværdier med henblik på fastsættelse af indgangsprisen for visse frugter og grøntsager

text:
               30.4.2014

               DA

               Den Europæiske Unions Tidende

               L 128/79

         KOMMISSIONENS GENNEMFØRELSESFORORDNING (EU) Nr. 440/2014
   af 29. april 2014
   om faste importværdier med henblik på fastsættelse af indgangsprisen for visse frugter og grøntsager
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1),
   under henvisning til Kommissionens gennemførelsesforordning (EU) nr. 543/2011 af 7. juni 2011 om gennemførelsesbestemmelser til Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (2), særlig artikel 136, stk. 1, og
   ud fra følgende betragtninger:

               (1)

               Ved gennemførelsesforordning (EU) nr. 543/2011 fastsættes der på basis af resultatet af de multilaterale handelsforhandlinger under Uruguayrunden kriterier for Kommissionens fastsættelse af faste importværdier for tredjelande for de produkter og perioder, der er anført i del A i bilag XVI til nævnte forordning.

               (2)

               Der beregnes hver arbejdsdag en fast importværdi i henhold til artikel 136, stk. 1, i gennemførelsesforordning (EU) nr. 543/2011 under hensyntagen til varierende daglige data. Derfor bør nærværende forordning træde i kraft på dagen for offentliggørelsen i Den Europæiske Unions Tidende —

         VEDTAGET DENNE FORORDNING:
   Artikel 1
   De faste importværdier som omhandlet i artikel 136 i gennemførelsesforordning (EU) nr. 543/2011 fastsættes i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 29. april 2014.

            På Kommissionens vegne

            For formanden

         Jerzy PLEWA

            Generaldirektør for landbrug og udvikling af landdistrikter

      (1)  EUT L 299 af 16.11.2007, s. 1.

      (2)  EUT L 157 af 15.6.2011, s. 1.

      BILAG
      Faste importværdier med henblik på fastsættelse af indgangsprisen for visse frugter og grøntsager

                  (EUR/100 kg)

                  KN-kode

                  Tredjelandskode (1)

                  Fast importværdi

                  0702 00 00

                  CL

                  173,8

                  MA

                  42,9

                  MK

                  105,0

                  TN

                  89,9

                  TR

                  83,5

                  ZZ

                  99,0

                  0707 00 05

                  AL

                  41,5

                  MA

                  39,8

                  TR

                  133,0

                  ZZ

                  71,4

                  0709 93 10

                  MA

                  70,8

                  TR

                  88,1

                  ZZ

                  79,5

                  0805 10 20

                  EG

                  45,5

                  IL

                  73,9

                  MA

                  51,2

                  TN

                  64,4

                  TR

                  57,0

                  ZZ

                  58,4

                  0805 50 10

                  MA

                  35,6

                  TR

                  85,1

                  ZZ

                  60,4

                  0808 10 80

                  AR

                  108,6

                  BR

                  84,5

                  CL

                  105,2

                  CN

                  98,7

                  MK

                  26,2

                  NZ

                  130,5

                  US

                  170,5

                  ZA

                  123,3

                  ZZ

                  105,9

                  0808 30 90

                  AR

                  90,6

                  CL

                  146,3

                  CN

                  83,2

                  TR

                  97,0

                  ZA

                  109,4

                  ZZ

                  105,3

         (1)  Landefortegnelse fastsat ved Kommissionens forordning (EF) nr. 1833/2006 (EUT L 354 af 14.12.2006, s. 19). Koden »ZZ« = »anden oprindelse«.